b'\n_START_ARTICLE_\nJakob Pra\xc5\xa1nikar\n_START_SECTION_\n\xc5\xbdivljenje in delo\n_START_PARAGRAPH_\nBogoslovje je \xc5\xa1tudiral v Gradcu (1806-1810). Posve\xc4\x8den je bil leta 1810 ter bil nato kaplan v Polj\xc4\x8danah (1810-1811) in Ponikvi (1811-1815), provizor na Ponikvi (1815-1818) in \xc5\xa0entvidu pri Planini (1818-1819) ter \xc5\xbeupnik v Olimju (1819-1833) in Spodnji Polskavi (1833-1841). Na Ponikvi je v kaplaniji organiziral nedeljsko \xc5\xa1olo. Med prvimi u\xc4\x8denci je bil tudi Slom\xc5\xa1ek. Pra\xc5\xa1nikar je spoznal de\xc4\x8dkovo nadarjenost, pregovoril o\xc4\x8deta, da ga je dal v celjske \xc5\xa1ole in ga sam podpiral pri \xc5\xa1olanju zlasti \xc5\xa1e po tem, ko mu je 1816 umrla mati in 1821 tudi o\xc4\x8de. Slom\xc5\xa1ek je v zahvalo svojemu dobrotniku 19. septembra 1824 pel novo ma\xc5\xa1o v Olimju. Slom\xc5\xa1ek je v \xc5\xa1tudentskih letih Pra\xc5\xa1nikarju posvetil pesem Zgodnja danica. Ob blagoslovitvi spomenika na Pra\xc5\xa1nikarjevem grobu na Spodnji Polskavi 25. julija 1842 pa je Slom\xc5\xa1ek v nagovoru imenoval Pra\xc5\xa1nikarja za o\xc4\x8deta, u\xc4\x8ditelja in svojega prijatelja._NEWLINE_Pra\xc5\xa1nikar je bil znan pridigar. Za Slom\xc5\xa1kov Mnemosynon slavicum pa je prispeval 4 nagovore o zakramentu svetega zakona.'